ANC kan verkiesing in 2019 verloor, sê ontleders | Netwerk24
ANC kan verkiesing in 2019 verloor, sê ontleders
Deur Claudi Mailovich 21 April 2017 12:59
Daar is 'n betekenisvolle kans dat die ANC die verkiesing in 2019 kan verloor, sê Rand Merchant Bank (RMB) in 'n verslag oor die politieke situasie ná die afgradering van Suid-Afrika se buitelandse skuld.
Hier is vyf van die belangrikste punte uit die verslag wat gegrond is op die menings van vyf politieke ontleders:
1. Die ontleders meen daar is 'n taamlike "hoë waarskynlikheid" van 31% dat pres. Jacob Zuma vanjaar uitgeskop kan word. RMB se eie mening is dat die markte die moontlikheid dat hy in die volgende paar maande uitgeskop kan word, onderskat.
2. Volgens RMB is dit die eerste keer dat ontleders sê daar is 'n betekenisvolle kans dat die ANC in 2019 die verkiesing kan verloor. Hierdie moontlikheid neem toe as Zuma as president aanbly en as dr. Nkosazana Dlamini-Zuma in Desember leier van die ANC word.
3. Dlamini-Zuma en die Zuma-faksie word gesien as die voorloper in die wedloop om die ANC-presidentskap te verower. Dit kan beteken dat Zuma president bly tot die verkiesing in 2019.
Volgens die ontleders is adj.pres. Cyril Ramaphosa tweede en dr. Zweli Mkhize, tesourier-generaal van die ANC, derde in die wedloop.
In 'n soortgelyke peiling in Desember verlede jaar, is Ramaphosa as die voorloper beskou.
4. Die waarskynlik van 'n radikale skuif na links in regeringsbeleid word op 35% geskat. Daar word verwag dat retoriek radikaal sal bly. Daar is ook die gevaar dat die regering by die Reserwebank sal inmeng.